Kuffa, Štefan, poslanec NR SR (2014-07-01):
Ďakujem za slovo. Chcem podporiť tento návrh zákona aj takýmto spôsobom, aj využívam to, že som spravodajcom zároveň. Naozaj veľmi častým javom; ale to aj v minulosti, to nielen teraz za ostatné roky; sa stáva to, že zdravotnícki zamestnanci sú naozaj terčom útokov, a to nie sú len, pán navrhovateľ, pán minister, len pod vplyvom alkoholu a omamných látok, ale veľakrát, často sú lekári, zvlášť práve prvého kontaktu, predmetom útokov verbálnych zo strany pacientov, pritom nesúvisí to s alkoholom ani s omamnými látkami a veľakrát tí lekári naozaj nemajú ani možnosť sa brániť. Tým, že by sme posilnili cez ten štatút verejného činiteľa takéhoto zdravotníckeho zamestnanca, ale to sú, samozrejme, aj zdravotné sestry, lebo bez zdravotnej sestry lekár prvého kontaktu tak veľmi ťažko by ako fungoval, ale ja to tak aj spomeniem, keď si tak premietame aj regióny na východnom Slovensku, a veľmi častým javom je táto vec. Nedá mi, aby som nespomenul aj tú skutočnosť, za posledné roky sa tak uskutočnil taký lov na zdravotníckych zamestnancov a zvlášť aj na lekárov, teda kde sme naburávali ich autoritu a dehonestovali sme ich, akoby to boli len, ja neviem, ľudia, ktorí berú úplatky a žijú len z toho, a v podstate tá úcta a možno aj ten štatút kedysi a ten honor, ktorý tí lekári a zdravotnícki zamestnanci mali, tak klesol kdesi veľmi, veľmi nízko, čo ma veľmi mrzí. A myslím si, že máme čo naprávať, a myslím si, že aj médiá sú tie, ktoré, ktoré by mohli zohrať v tom pozitívnu úlohu. Tie fyzické útoky, ktoré sú na tých zdravotníckych zamestnancov, tak som si to tak premietol a je naozaj tá situácia taká, kedy sa zraní opitý muž alebo žena a teraz prichádza tá RZP a zdravotnícki pracovníci a poskytujú mu pomoc a ten ich ešte za tú službu, ktorú mu poskytujú, tak ten ich napadne. No toto tak úsmevne hovorím, mohla by to byť taká poľahčujúca okolnosť, lebo ten človek nevie, že čo robí. Ale mňa viac, oveľa viac ma trápi práve ten rozmer, ktorý tuná je, a zdravotnícki zamestnanci sú napádaní zvlášť verbálne, áno, stáva sa, že sú aj fyzické ataky. Stáva sa to a neni tam vplyv ani omamných látok a neni tam ani vplyv alkoholu. Preto túto, tento návrh zákona, ktorý tuná máme ako v pléne Národnej rady, ja sa zaňho prihováram aj za tú podporu, ktorá tuná je. A keď mi dovolíte, pani predsedajúca, tak ja trošku len okrajovo sa tak dotknem toho vzdelávania ako tých zdravotníckych zamestnancov a zvlášť ako lekárov; oni majú tú povinnosť vzdelávať sa. Jednoducho systém zdravotníctva je nastavený tak, že keď raz vstúpiš do toho systému, tak jednoducho z neho už naozaj, keď ešte si aj na dôchodku, ešte aj vtedy sa vzdelávaš. Nie je mysliteľné a nie je možné, aby sa zdravotnícki zamestnanci nevzdelávali. A naozaj pravdou je to, že mladí začínajúci lekári, tak tí mali dosť výdajov na vzdelávanie a potom prechádzajú atestáciami, päť rokov praxe a tak ďalej, tých výdajov je veľmi veľa, tak ja si myslím, že aby časť nákladov, ktorá je spojená s tým vzdelávaním, aby si to mohli dať do nákladov. Či to zaplatí štát tou inou formou cez nejaké systémy vzdelávania, alebo vlastne vyberie, alebo bude mať nižší príjem ako z daní, ja si myslím, že toto je lepšia a spravodlivejšia forma, ktorú pán predkladateľ predkladal. A vzdelávanie zdravotníckych zamestnancov a lekárov je veľmi, veľmi dôležité, bez toho jednoducho naše zdravotníctvo nemôže ísť ďalej. Ďakujem za pozornosť.